De forma figurada, a «toza» tamién puede estar a cabeza d'una persona que no la emplega guaire pa pensar. En aragonés i ha un grupo d'acepcions que emparentan a «toza» con a cabeza. Por eixemplo, «tozar» u «toceyar» ye la forma que tienen de luitar os bovidos, tozuelo contra tozuelo (a propia parola «tozuelo» ye un diminutivo de «toza»), «dar una tozada» u «tozolada» ye propinar un golpe con a cabeza, un «tozolón» ye un coscorrón: «Catorce escaleras, quince tozolons», u tamién puede estar una persona testaruda, «Estozar-se» ye meter-se un tastarrazo firme contra bella cosa que sía dura; P. ex. correndo dar-se contra una paret u un árbol, salir-se d'a carretera con l'auto y estrellar-se, «partirse la crisma», etc. Una persona «tozuda» u «tozoluda» ye una persona cabezuda, tanto fisicament como testaruda. O «chubo de toza» ye l'aparello con que se chunye a os bueis por os cuernos, «Labrar a toza» u «labrar a toz» ye como se labra con os bueis con este tipo de chubo, etc.